钦定古今图书集成/理学汇编/文学典/第199卷 > 《答杨宋卿》前人
## 钦定古今图书集成/理学汇编/文学典/第199卷 > 《答杨宋卿》前人

前辱柬手启一通，及所为诗一篇，吟讽累日，不忍去
手。足下之赐甚厚。吏事匆匆报谢，不时足下勿过。熹
闻诗者，志之所之，在心为志，发言为诗。然则诗者，岂
复有工拙哉？亦视其志之所向者高下如何耳。是以古之君子，德足以求其志，必出于高明纯一之地。其
于诗，固不学而能之。至于格律之精粗，用韵属对，比
事遣辞之善否，今以魏晋以前诸贤之作考之，盖未
有用意于其间者，而况于古诗之流乎？近世作者，乃
始留情于此，故诗有工拙之论，而葩藻之词胜，言志
之功隐矣。熹不能诗，而闻其说如此，无以报足下意，
姑道一二。盛编再拜封纳，并以为谢。